Sassa-dag = meel, hoenderpote | Netwerk24
Sassa-dag = meel, hoenderpote
Deur Vrystater 03 Augustus 2018 00:00
Dit is vandag weer Sassa-dag. Op dié dag vermy ek die winkels, want dit breek my hart elke keer as ek by 'n sekere winkel sien hoe mense in 'n tou staan met 'n groot sak mieliemeel en 'n pak hoenderpote.
Dan wonder ek wat gaan grondonteiening sonder vergoeding aan hierdie mense se lot doen?
Al gee ons elkeen 'n stuk van ons erwe weg, sal dit niks help nie, want ons dorpie bloei dood.
Die meeste ondernemings het al hul deure gesluit. Hier is geen vooruitsig vir werkskepping of ontwikkeling nie.
Hier hang so 'n donker wolk van armoede, moedeloosheid, depressie en 'n uitsiglose toekoms oor die verval van alles. Jy kuier nie meer nie, want almal onttrek hulle van hul medemens. Net die rykes oorleef. Hulle met geld en hul eie plek op 'n private gholflandgoed.
Ek vra derhalwe vir die hoeveelste keer wat pres. Cyril Ramaphosa met sy onteieningsplan wil bereik.